  Туспуктэм: Григорий Фомин Анжелика Тихонова корреспондент Удмуртиын, быдэс Россиын сямен ик, 2022-тӥ арын 9-тӥ но 11-тӥ классъёсты быдтӥсьёслэн кун экзамен сётон вакытсы йылпумъяськиз. Со сярысь Дышетонлэсь ӟечлыксэ дунъянъя улосвыл центр ивортӥз. 11-тӥ классэз быдтӥсьёс 26-тӥ куартолэзьысен 2-тӥ пӧсьтолэзёзь огъя кун экзаменъёс сётӥзы. Отчы элькунысь 6 сюрслэсь трос выпускникъёс пыриськизы. Берпуметӥ нуналаз, 2-тӥ пӧсьтолэзе, огъя кун экзаменэ валтӥсь нуналаз лыктыны быгатымтэ яке кыӵе ке мугъя пумозяз сое гожтымтэ пиналъёс тодон-валанзэс эскеризы. Йылпумъянъёс 14-тӥ пӧсьтолэзе тодмо луозы. Берпуметӥ апеляциоссэс 19-тӥ пӧсьтолэзе эскерозы. 9-тӥ классэз йылпумъясьёслэн экзамен сётон вакытсы 19-тӥ куартолэзьысен 8-тӥ пӧсьтолэзёзь кыстӥськиз. Отчы Удмуртиысь 16 сюрслэсь трос пиналъёс пыриськизы. Экзаменэз 8-тӥ пӧсьтолэзе, резерв нуналэ, сётэмъёслэсь баллъёссэс 15-тӥ пӧсьтолэзе ялозы. Берпуметӥ апеляциоссэс 20-тӥ пӧсьтолэзе чаклалозы. Удмуртиын экзаменъёс юнматэм куронъёсъя мынӥзы. Ортчемзэс мер чакласьёс но элькунысь дышетонъя но тодосъя министерствоын ужасьёс эскерыса возизы. Тодэ вайытом, 2022-тӥ арын Удмуртиын пӧртэм тодметъёсъя огъя кун экзаменъёсын 60 ужъёслы 100 баллы пуктӥзы. Тегъёс: Удмуртия Дышетон Ижкар экзамен пиналъёс  